ועדת הכספים, כנסת 20, פרוטוקול מספר 197, 2015-12-15 13:30

מכלוף מיקי זוהר: אני פותח את ישיבת ועדת הכספים.

מכלוף מיקי זוהר: נושא הדיון הוא שילוב אנשים עם מוגבלויות בשוק העבודה במסגרת ציון הכנסת את היום הבינלאומי למען זכויות אנשים עם מוגבלויות.

מכלוף מיקי זוהר: מהות הדיון, כפי שתיארתי אותה כרגע, יחסית די ברורה אבל ברשותכם, נתחיל עם חברת הכנסת קארין אלהרר שתאמר מספר מלים, תבהיר את הסוגיות ומשם נתקדם לדיון מעמיק.

קארין אלהרר: תודה רבה אדוני היושב ראש על קיומו של הדיון.

קארין אלהרר: זה המקום להודות לצוות הוועדה על ההירתמות לקיים דיון בנושא.

קארין אלהרר: אנחנו מציינים היום יום מיוחד בכנסת ישראל, יום לשוויון זכויות אנשים עם מוגבלויות.

קארין אלהרר: הכנסת ב-11 ועדות שונות מקיימת דיונים שונים הקשורים בזכויותיהם של אנשים עם מוגבלויות ואני חושבת שאם לא היה עצוב שצריך לציין יום כזה, היינו אומרים שזה יום שמח.

קארין אלהרר: הנושא שיידון כאן בוועדה הוא נושא חשוב מאין כמוהו.

קארין אלהרר: ברור לכולם, וכל המחקרים מדברים על כך, שעבודה עבור אנשים עם מוגבלויות היא הרבה מעבר לשכר שיש בצדה של העבודה אלא העובדה היא גם הזדמנות לקום בבוקר עם מטרה, להיות יצרנים ולא נתמכים.

קארין אלהרר: היכולת להיות חלק שלם ומלא מהחברה הישראלית נמדד לא מעט ביכולת של אדם להשתלב בקהילה בכלל ובפרט בשוק התעסוקה.

קארין אלהרר: למרבה הצער מדינת ישראל עדיין לא מצאה את הדרך הטובה ביותר כדי לשלב אנשים עם מוגבלויות בתעסוקה.

קארין אלהרר: אני מודעת לקיומן של תכניות וקיומם של מיזמים גם במשרד הכלכלה וגם במוסד לביטוח לאומי.

קארין אלהרר: בשנה שעברה - אולי כבר עברה שנה וחצי – נחתם הסכם בין ההסתדרות לבין ארגוני המעסיקים וזה אומר שיהיה סף מינימלי של שלושה אחוזים, עם התקדמות לחמישה אחוזים, של העסקת אנשים עם מוגבלויות.

קארין אלהרר: זה אמנם אירוע משמח, אבל יחד עם זאת אחוז האנשים עם מוגבלויות בחברה הוא עשרים אחוזים, כך שזאת טיפה בים וזה לא הרבה.

קארין אלהרר: הדבר הנוסף שקורה זה מיזם של הביטוח הלאומי למבוטחי הביטוח הלאומי שזכאים לשיקום והדבר הזה קורם עור וגידים דרך חברות כוח אדם חיצוניות שמתאימות לחברה הכללית.

קארין אלהרר: גם משרד הכלכלה, אני בטוחה שהגברת דפנה מאור שאמונה על התחום, תפרט ותרחיב מה נעשה במשרד הכלכלה.

קארין אלהרר: מה אני רוצה לומר, אדוני היושב ראש.

קארין אלהרר: זה מעולה וטוב ונכון שיש תכניות, אבל אותי לימדו בבית שמה שקובע, אלה הן התוצאות.

קארין אלהרר: על מחשבות וכוונות טובות לא מקבלים ניקוד אלא מקבלים ציון אבל לא טוב כמו שמקבלים כאשר יש תוצאות בשטח.

קארין אלהרר: למרבה הצער היום עדיין המצב הוא שרוב האנשים לא מוצאים את דרכם לשוק התעסוקה, לא מעט בגלל חסמים שקשורים בסטיגמות ובחסמים שקשורים בנגישות חרף קיומו של חוק מאוד ברור בנושא הזה.

קארין אלהרר: אני חושבת שהדיון כאן היום, ראשית, הוא הזדמנות מצוינת לשמוע מה נעשה לפחות בשנה האחרונה בנושא של תעסוקת אנשים מוגבלויות.

קארין אלהרר: דוח המבקר האחרון שעסק בנושא היה בשנת 2013 והראה נתונים מאוד מאוד מדאיגים.

קארין אלהרר: אני מאוד אשמח לשמוע האם השתפרנו, התקדמנו וגדלנו, בציפייה שהדברים רק ילכו ויתעצמו מבחינת זכויותיהם ושילובם של אנשים עם מוגבלויות.

קארין אלהרר: תודה.

מכלוף מיקי זוהר: תודה רבה.

מכלוף מיקי זוהר: הדברים בהחלט חשובים.

מכלוף מיקי זוהר: חכמינו אמרו שהעולם עומד על שלושה דברים - על התורה, על עבודה ועל גמילות חסדים.

מכלוף מיקי זוהר: אין שאלה בכלל שאם אנחנו כחברה לא נדע לעזור, לקבל ולסייע בשילוב אנשים עם מוגבלויות בחברה רגילה ותקינה, אין שאלה שאנחנו חוטאים לתפקידנו כנבחרי ציבור וחוטאים לתפקידנו כנבחרי העם.

מכלוף מיקי זוהר: בעניין הזה, חד משמעית אני מסכים ואין שאלה שאנחנו צריכים לפעול על מנת לעשות זאת.

מכלוף מיקי זוהר: אגב, רק לדייק קצת בפרטים, החוק עליו דיברת לגבי העסקת עובדים, שלושה אחוזים, היום לצערי זה אך ורק במקומות שמעסיקים יותר ממאה עובדים.

קארין אלהרר: נכון.

מכלוף מיקי זוהר: זה המצב החוקי היום.

<קריאה: זה לא מדויק.

קארין אלהרר: אני אציין אדוני היושב ראש שיש הצעת חוק שמשותפת גם לקואליציה וגם לאופוזיציה.

קארין אלהרר: הגשנו הצעות חוק שנדונות יחדיו גם לגבי הסף במגזר הציבורי שבעיני היה צריך להיות חוד החנית ולא הנגרר.

קארין אלהרר: זה נכון שיש מקום של מאה עובדים ומעלה, אבל אני חושבת שקודם כל ניישם את זה במקרה של מאה עובדים ומעלה ואז נעבור למספר נמוך מזה.

מכלוף מיקי זוהר: בהחלט.

מכלוף מיקי זוהר: אני אומר שגם זאת סוגיה שנצטרך להתייחס אליה כי אנחנו צריכים לעשות את המקסימום האפשרי כדי לשלב מקסימום אנשים במקסימום מקומות עבודה.

מכלוף מיקי זוהר: ברשותכם, נעבור לכמה דוברים.

מכלוף מיקי זוהר: נתחיל עם משרד הכלכלה, דפנה מאור, מנהלת תחום בכיר פיתוח אנשים עם מוגבלות.

<דפנה מאור: שלום.

<דפנה מאור: צהרים טובים.

<דפנה מאור: קודם כל עוד תיקון קטן לתיקון שאתה תיקנת.

<דפנה מאור: יש החלטת ממשלה מנובמבר 2014 שקובעת שגם במגזר הציבורי יהיו שלושה אחוזים אנשים עם מוגבלות ואחר כך יעלה אחוז עד לחמישה אחוזים.

<דפנה מאור: אני מוכרחה לומר, חברת הכנסת אלהרר, אני שמחה לעדכן שאחרי הישיבה הקודמת בוועדה לענייני ביקורת המדינה על דוח מבקר המדינה, אני מקווה מאוד שעוד הערב תצא הודעה על זוכה על ה-One stop center .

<דפנה מאור: אנחנו סיימנו את המכרז ובעיני זה בהחלט אפילו יותר מסמלי, העובדה שאנחנו סוגרים את זה ממש בשבוע החשוב הזה.

<דפנה מאור: כך שמבחינתנו זאת בהחלט הודעה משמחת ואנחנו מקווים לצאת מהר מאוד לעבודה.

<דפנה מאור: במשרד יש לנו את התכניות הקבועות או המוכרות יותר בהן אנחנו בעיקר עובדים מול מעסיקים.

<דפנה מאור: ה-One stop center תהיה הפעם הראשונה המשמעותית שאנחנו מטפלים בפרט או שנהיה בכלל קשורים לטיפול בפרט.

<דפנה מאור: כמו שאתם יודעים, אנחנו במשרד עוזרים למעסיקים שקולטים אנשים עם מוגבלות בהתאמות במקומות העבודה במימון התאמות במקומות העבודה.

<דפנה מאור: אנחנו מנסים להרחיב את זה ככל שניתן ולתת פרשנויות יצירתיות כאלה שתאפשרנה למוגבלויות שונות שבעבר פחות קיבלו סיוע בהתאמות, שיוכלו לקבל כל עוד כמובן זה עומד בתכלית התקנות וביכולת שלנו החוקית.

<דפנה מאור: יש כמובן את שכר המינימום המותאם אבל אני חושבת שעיקר העשייה שלנו בשנתיים האחרונות מתמקדת במרכזי התמיכה למעסיקים בהם אנחנו פותחים דלתות או מנסים לפתוח דלתות שוב ושוב למעסיקים שיפתחו את הדלת לאנשים עם מוגבלות.

<דפנה מאור: אין ספק שצו ההרחבה נתן איזושהי רוח גבית לנושא הזה, אמנם לא מספיק.

<דפנה מאור: אנחנו עושים מאמצים נוספים ומקימים מיזם נוסף יחד עם הג'וינט ועם גופים פילנתרופיים לפתיחת דלתות באלף החברות הגדולות במשק לתפקידים של צווארון לבן ולאו דווקא למצב של עובדי ייצור או עובדים ברמות הנמוכות, וזאת כדי לתת מענה להרבה מאוד אנשים עם מוגבלות שיש להם יכולת כך שייקלטו לתפקידים שמתאימים ליכולות שלהם.

<דפנה מאור: מרכזי התמיכה יהיו אחד ממוקדי הכוח המשמעותיים.

<דפנה מאור: עוד מיזם שאנחנו ממש סוגרים בימים האלה הוא עם קרנות ביטוח לאומי.

<דפנה מאור: אנחנו הולכים לייצר מצב שבו מעסיקים שחוששים או אינם זכאים להתאמות במקומות העבודה בשל תקנות או בשל כך שהם פשוט חוששים להשקיע את הכסף ואז העובד לא מתאים ויש איזה שהן בעיות.

<דפנה מאור: אנחנו מקימים מרכז השאלה ואנחנו מקווים שכבר בינואר 2016 הוא יצא לדרך.

<דפנה מאור: אלה הפעילויות שאנחנו עושים בתקופה הזו ככל שניתן כדי לקדם ולראות יותר ויותר אנשים עם מוגבלות מכל סוגי המוגבלויות וכמובן מכל המגזרים.

<דפנה מאור: עוד אזכור אחד.

<דפנה מאור: תכנית רמפה שמופעלת כרגע כתכנית קטנה על תשתיות תעסוקה קיימות, אנחנו מרחיבים אותה היום לכל תשתיות התעסוקה של משרד הכלכלה ובעבודה משותפת מאוד עם משרד הרווחה בכל מרכזי התעסוקה שמפעיל משרד הרווחה יהיה רכז רמפה שיטפל באנשים עם מוגבלות במרכזים הספציפיים האלה.

מכלוף מיקי זוהר: דברים מבורכים.

מכלוף מיקי זוהר: דבר אחד חשוב שאנחנו צריכים לוודא הוא שאנחנו מיישמים את הדברים האלה הלכה למעשה וכמה שיותר מהר כי באמת בסופו של דבר אנחנו כריבון נמדדים בעשייה בפועל.

מכלוף מיקי זוהר: דיבורים הם חשובים אבל המעשים הם אלה שקובעים, ואמרה זאת קארין ואני מצטרף לדבריה.

מכלוף מיקי זוהר: נעבור לדוקטור נצן אלמוג, אחראית תחום תעסוקת אנשים עם מוגבלות בהסתדרות החדשה.

<נצן אלמוג: שלום לכולם.

<נצן אלמוג: ביקשנו שהדיון יתמקד בנושא של חוק לרון היות ואנחנו חושבים שזה מקום נכון להתחיל לדון בו.

<נצן אלמוג: מדובר בתיקון לחוק ביטוח הלאומי משנת 2009 שבאמת כל העיניים היו נשואות אליו כאל מה שיעשה מהפכה מאוד גדולה בתחום של תעסוקת אנשים עם מוגבלות.

<נצן אלמוג: לפני החוק המצב היה שאנשים עם מוגבלות שהתחילו לעבוד למעשה איבדו את הקצבה באופן מלא ואחריו נבנתה איזושהי הדרגתיות באופן שבו הקצבה משולמת, כך שהאופן שהיה אמור הוא שאנשים שמקבלים קצבת נכות, השכר שלהם והקצבה יהיו גבוהים יותר מהסכום אותו הם היו מרוויחים אם הם היו יוצאים לעבודה והקצבה הייתה נשללת מהם.

<נצן אלמוג: בפועל אנחנו יודעים שאנשים שמקבלים קצבת נכות, מדובר בקבוצה שאחוז האבטלה בה הוא הגבוה ביותר ורק עשרים אחוזים מתוכה עובדים.

<נצן אלמוג: למעשה הנתונים שמוצגים על ידי הביטוח הלאומי מראים שליישום החוק לא הייתה השפעה גדולה על מקבלי הקצבה, לא מבחינת קצב הגידול בשיעור העובדים ולא מבחינת הגידול בשכר, כך שהחוק לא עשה שינוי והתמונה לפניו ואחריו היא די דומה.

<נצן אלמוג: אנחנו מדברים על 800 אלף אנשים עם מוגבלות בגילי עבודה כאשר מתוכם רק 51 אחוזים עובדים ובקרב מקבלי הקצבאות, רק עשרים אחוזים עובדים.

<נצן אלמוג: כלומר, יש כאן איזשהו חסם מאוד משמעותי.

<נצן אלמוג: אנחנו חושבים שהגיע הזמן לעשות חשיבה מחודשת על התיקון הזה לחוק ולהבין מה הן הבעיות העיקריות בגללו הוא לא הביא את השינוי המיוחל.

<נצן אלמוג: אני חושבת שביום כזה ואחרי שבשבוע שעבר ההצעה להעלאת קצבאות הנכות לגובה שכר מינימום לא עברה, יש בהחלט טעם לחשוב איך אנחנו כן מאפשרים לאנשים עם מוגבלות לחיות יותר בכבוד, במיוחד לאלה שכן רוצים לצאת לעבודה.

<נצן אלמוג: מאז פתחנו את המחלקה בהסתדרות שעוסקת בתעסוקת אנשים עם מוגבלות, אנחנו רואים את התמונה בשטח מאוד מאוד מקרוב, מפניות של עובדים שפונים אלינו.

<נצן אלמוג: אנשים מועסקים בחלקיות משרה היות והם מפחדים להעלות את השכר באופן כזה שהם יצטרכו לתאם את הקצבה אל מול השכר שלהם בביטוח הלאומי.

<נצן אלמוג: פקידי הביטוח הלאומי לא מספיק בקיאים בנושא והרבה פעמים אנשים מגיעים לברר מה הזכאות שלהם, איך היא תושפע מהשכר שהם מרוויחים, והם לא מקבלים תשובות שהן אחידות או מספיק טובות.

<נצן אלמוג: המחשבונים שאמורים לספק את התשובות לא מספיק מדויקים ובעצם אין גורם אמיתי למוטיבציה בקרב האנשים שמקבלים קצבת נכות לצאת לעבודה ולצאת לעבודה באופן שיעשה איזשהו שינוי משמעותי בחיים שלהם, ביכולת שלהם להשתכר, במספר שעות העבודה בהן הם עובדים, בתפקידים שהם ממלאים.

<נצן אלמוג: בעצם רוב האנשים שמקבלים קצבה עובדים בעבודות שהשכר בהן הוא בין 1,000 ל-3,000 שקלים, דבר שמעיד על המצב.

<נצן אלמוג: אנחנו משערים שמן הסתם יש אנשים שעובדים בשכר גבוה יותר, אבל לא מדווחים עליו וגם זאת בעיה כי אז אנחנו יודעים שהם עובדים שקופים, לא קיימים, אין להם יחסי עבודה ואין להם שום ביטחון תעסוקתי.

<נצן אלמוג: קבוצה קטנה מאוד מרוויחה מעל 5,000 שקלים.

<נצן אלמוג: גם האנשים שכן יוצאים לעבוד ומרוויחים שכר שהוא גבוה יותר ויש להם את המסוגלות לכך, מפסידים את הקצב באופן כזה שהם מקבלים במקומה קצבת עידוד מאוד מאוד נמוכה, בין 300 ל-600 שקלים.

<נצן אלמוג: בסופו של דבר, אנחנו יודעים שהחיים של אנשים עם מוגבלות הם יותר יקרים בהגדרה מהחיים של אנשים ללא מוגבלות, וזה בגלל הרבה מאוד גורמים במדינת ישראל, ביניהם האופן שבו הם בעצם משלמים על חוסר הנגישות של החברה ועל ההתאמות שהם צריכים לבנות לעצמם שעולות באופן אישי הרבה פעמים סכומים מאוד מאוד גדולים.

<נצן אלמוג: גם אנשים שכן מרוויחים סכומים יחסית גבוהים בעבודה, נפגעים מהעובדה הזאת שהקצבה בסופו של דבר יורדת, שלא לדבר על כך שהם צריכים לדאוג בעצמם לתאם את העניין של השכר מול המוסד לביטוח לאומי ולהגיע כל שלושה חודשים עם תלושי המשכורת.

<נצן אלמוג: זאת אומרת, זה לא משהו שנעשה אוטומטית, הקיזוז של הקצבה מול השכר.

<נצן אלמוג: אני לא יודעת כמה מכם חווים חיים של אנשים עם מוגבלות באופן יום יומי אבל ההתמודדות היא אין סופית מול מנגנוני הבירוקרטיה, אם זה מול משרד הבריאות, אם זה מול משרד הרווחה, אם זה מול ביטוח לאומי ולפעמים מרגישים כאילו רק להיות אדם עם מוגבלות, זאת חצי משרה.

<נצן אלמוג: עכשיו גם לבקש מהם ללכת ולתאם את השכר מול הקצבה?

<נצן אלמוג: עוד מטלה, עוד יום לבזבז במוסד לביטוח לאומי, זה ממש ממש מיותר ואנחנו בטוחים שאפשר למצוא פתרון יותר טוב שייטיב עם האוכלוסייה הזאת ויביא לשיעור גבוה יותר של משתתפים בשוק העבודה.

מכלוף מיקי זוהר: תודה רבה.

מכלוף מיקי זוהר: אני רוצה לציין שהיום בשעה 2:00 אחר הצהרים יש לכם מפגש חשוב באודיטוריום ולכן לא נוכל להאריך את הדיון מעבר לכך.

מכלוף מיקי זוהר: נשתדל לסיים את הדיון כמה דקות לפני 2:00 כדי שתספיקו להגיע לכנס הבא באודיטוריום.

מכלוף מיקי זוהר: אגב, אני אומר מה הרעיון שאנחנו רוצים לציין כאן.

מכלוף מיקי זוהר: ועדת הכספים, כפי שאתם יודעים, היא ועדה שמטפלת בנושאים הפיננסיים של מדינת ישראל וכל השאלות התקציביות והכספיות עוברות אצלה בוועדה.

מכלוף מיקי זוהר: אני כמרכז הקואליציה בוועדה חי את זה יום יום ושעה שעה.

מכלוף מיקי זוהר: אגב, קוריוז קצר בהקשר לנושא עליו דובר הרבה לאחרונה, העלאת קצבת הנכות.

מכלוף מיקי זוהר: זה עלה אצלנו במליאת הכנסת ולא זכה לרוב.

מכלוף מיקי זוהר: זכינו לביקורת לא קטנה ומאוד מאוד קשה אבל כנראה לא מתוך מקום שמבינים היכן אנחנו עומדים.

מכלוף מיקי זוהר: ממשלת ישראל בראשותו של בנימין נתניהו, יחד עם שר האוצר, כן יעלו את קצבת הנכות, כן יביאו לפתרון לחיים בכבוד של אנשים עם מוגבלויות אבל הם יעשו את זה בצורה אחראית ונבונה כאשר הקואליציה מייצרת חוק רלוונטי ולא באמצעות חוקים פופוליסטיים שזכינו לראות מהאופוזיציה.

מכלוף מיקי זוהר: לכן אני מציע לכל מי שהחליט לבקר את הממשלה – כפי שביקרו אותה גם בנושא שכר החיילים שאמרו שהיא לא תעלה אותו ובסוף שכר החיילים כן עלה על ידי הקואליציה – כך גם טופל הנושא של קצבאות הנכות.

מכלוף מיקי זוהר: לכן אני מציע להתאזר בסבלנות.

מכלוף מיקי זוהר: ברשותכם, נעבור לעובד דובר.

מכלוף מיקי זוהר: עורכת הדין בלהה ברג, היועצת המשפטית, נציבות שוויון זכויות לאנשים עם מוגבלות.

<בלהה ברג: מאחר שאני הדוברת האחרונה, אני אבקש להזמין את האנשים לפנות אלינו במקרים של אפליה בתעסוקה ולהשאיר את הזמן שנותר לכמה נציגים שבאו במיוחד כדי לספר את הדברים האישיים שלהם שקורים להם היום בעולם העבודה.

מכלוף מיקי זוהר: בשמחה.

<בלהה ברג: אני רוצה לבקש מיפעת, מקארין ומטל, אם אתם מוכנים לדבר.

<קארין יפת: אני מאזור השרון, ישוב קדימה צורן.

<קארין יפת: רציתי לספר סיפור אישי שלי.

<קארין יפת: עבדתי במשך שנה בעירייה, בקדימה צורן, ואחרי שישה חודשים החליטו להפסיק את העבודה שלי כי לא היה להם תקציב.

<קארין יפת: עשיתי את העבודה כמו שצריך.

<קארין יפת: הגיע חודש מאי, החליטו להפסיק את העבודה שלי.

<קארין יפת: יש לי מגבלה והבאתי להם דף אחד לגבי המגבלה שהייתי יכולה לתת אותו.

<קארין יפת: בחודש מאי הבאתי את הדף האחרון לכוח אדם.

מכלוף מיקי זוהר: עבדת שם בחצי משרה?

<קארין יפת: בחצי משרה.

<קארין יפת: משעה 8:00 עד 12:00.

<קארין יפת: זה כואב לי שהוציאו אותי.

<קארין יפת: האמת, כואב לי שהוציאו אותי.

<קארין יפת: זה כואב שכך שמרחיקים את האנשים המוגבלים.

מכלוף מיקי זוהר: אני לא יודע את פרטי המקרה, אבל זה נוגע ללב.

מכלוף מיקי זוהר: חד משמעית אני אעשה בירור בנושא.

מכלוף מיקי זוהר: אני אדבר עם ראש המועצה שאני מכיר אותו אישית ואני אברר את הפרטים.

מכלוף מיקי זוהר: אחרי שאני אשמע את הפרטים, אני אשמח להיות אתך בקשר.

מכלוף מיקי זוהר: אם תוכלי, לפני שאת הולכת מכאן, להשאיר את מספר הטלפון שלך כדי שנוכל לחזור אליך.

מכלוף מיקי זוהר: הנושא של ייבדק.

מכלוף מיקי זוהר: פרופסור אלי שמיר.

<אלי שמיר: אנחנו מברכים את הכנסת שמקיימת כלל שנה את דיוני הוועדות בנושא הנכות.

<אלי שמיר: אנחנו הגשנו לוועדת הכלכלה את המסמך שהכנו לפני שנתיים ויש בו שבעה סעיפים.

<אלי שמיר: אני לא אקרא אותם אבל היות ואנחנו מייצגים את משפחות נפגעי הנפש, רציתי לומר שתי נקודות.

<אלי שמיר: זאת הקבוצה הגדולה ביותר בין מקבלי קצבת נכות בביטוח לאומי שמונה קרוב למאה אלף אנשים.

<אלי שמיר: כפי ששמעתם רק עשרים אחוזים מהם בכלל מועסקים בצורה כלשהי.

<אלי שמיר: העול הגדול נופל על המשפחות.

<אלי שמיר: אני מזכיר שהם מקבלים רק את קצבת הנכות הבסיסית בלי שום תוספת ניידות, בלי שום תוספת מכשור ובלי שום תוספת אחרת.

<אלי שמיר: כאשר אתם מביאים בחשבון הקלות לתעסוקה לנכים, צריכים להביא בחשבון את העובדה שיכולת העבודה של המשפחות נפגעת.

<אלי שמיר: אני יכול להודות באופן אישי כי אשתי נפטרה כמה שנים לפני שבני הבכור חלה בסכיזופרניה ושנים רבות, גם כאב יחיד וגם כמישהו שמטופל, עבודתי נפגעה בצורה קשה מאוד עד שאיכשהו הוא הגיע למצב של שיקום.

<אלי שמיר: לכן צריך לעזור גם למשפחות.

<אלי שמיר: זה אומר הקלות בתעסוקה, עבודה בחצי משרה ויתר הדברים שמופיעים במסמך שהגשנו לוועדה.

<אלי שמיר: אני מקווה שלא נצטרך להגיש את המסמך שוב בעוד שנתיים אבל הנושא הזה של תמיכה בתעסוקה גם של המתמודדים וגם של המשפחות, הוא לא רק לטובת האנשים אלא גם לטובת המשק.

מכלוף מיקי זוהר: אני מבין את הטענה אבל אני לא יודע אם נוכל ליישם מצב בו ניתן העדפה מתקנת גם לבן משפחה של נכה.

<אלי שמיר: בכל מיני צורות.

מכלוף מיקי זוהר: אבל עזרה למשפחה או סיוע למשפחה על מנת שיוכלו לטפל באותו ילד, אין שאלה בכלל.

<אלי שמיר: הייתי בדיון בוועדת הכספים לפני חמש שנים כאשר נדון מתן נקודות זיכוי ממס הכנסה למשפחות שמחזיקות בבית.

מכלוף מיקי זוהר: סוג של הטבה שאפשר לשקול אותה.

<אלי שמיר: איכשהו זה התמסמס ואת כל הדברים האלה בפירוש צריך להביא בחשבון וזה בסמכות ועדת הכספים.

מכלוף מיקי זוהר: תודה רבה.

<בלהה ברג: לפני הסיום, בגלל הדברים של יפעת ומאחר שאנחנו מדברים על ועדת הכספים, הייתי רוצה להציע הצעה קונקרטית של שילוב משרות ייעודיות לאנשים דווקא במשרות היותר פשוטות בשירות המדינה.

מכלוף מיקי זוהר: אני מניח שזה מה שקורה בין כה וכה.

<בלהה ברג: יש ייעוד של משרות בשירות המדינה בתחומי מקצוע רגילים של אנשים שעברו את כל ההכשרות, שלמדו באוניברסיטה, שמתקשים להשתלב בשוק העבודה ויש החלטת ממשלה שקובעת ייעוד משרות ייעודיות לתחום הזה פלוס הנושא של המכסה של שלושה אחוזים ומעלה.

<בלהה ברג: אני מדברת על ייעוד משרות דווקא למשרות פשוטות שלא יכולות להשתלב באופן רגיל.

מכלוף מיקי זוהר: תודה.

מכלוף מיקי זוהר: המסר ברור.

מכלוף מיקי זוהר: אחרון הדוברים, פבריס שומברג.

<פבריס שומברג: שלום ורב תודות.

<פבריס שומברג: אני מקים כבלי נפש, ארגון לסובלים מבעיות פסיכיאטריות.

<פבריס שומברג: דנתי היום בוועדת החוץ והביטחון ואעלה נקודה אחת מהדיון.

<טל הרוש: יש לי משהו להוסיף.

מכלוף מיקי זוהר: אני אאפשר לך אחרי שהוא יסיים את דבריו.

<פבריס שומברג: חשוב להקצות משאבים לטיפול נפשי הולם באוכלוסיות הסובלות מבעיות פסיכיאטריה מהמגזר המוסלמי ערבי שכן אלה בהיעדר טיפול מתאים עלולים להוות סכנה ביטחונית.

<פבריס שומברג: הפקרת הציבור הערבי בפסיכיאטריה מהווה מפגע ביטחוני ולכן אנחנו מציעים לתקצב משאבים מתקציב הביטחון מאחר וזה מיועד לביטחון פנים.

<פבריס שומברג: הסכימו אתי בוועדה שאכן זה מפגע ביטחוני ואכן ידונו על מנת להשיג תקציב לנושא זה.

<פבריס שומברג: ברשותך, עוד כמה נקודות.

מכלוף מיקי זוהר: אין לנו הרבה זמן.

מכלוף מיקי זוהר: הנושא שאמרת, אתה מדבר על נושא של האוכלוסייה הערבית?

<פבריס שומברג: הפסיכיאטרית.

מכלוף מיקי זוהר: אתה אומר שחסרה השקעה באוכלוסייה הזאת.

<פבריס שומברג: יש שם הפקרות קשה מאוד.

מכלוף מיקי זוהר: אין שאלה בכלל שהאוכלוסייה הערבית חשובה בדיוק באותה מידה כמו האוכלוסייה היהודית.

מכלוף מיקי זוהר: לכן צריך לפתור את הסוגיה.

מכלוף מיקי זוהר: צריך להעלות את הנושא הזה לדיון בעיקר אולי מול משרד הבריאות ולוודא מה עושה המשרד.

<פבריס שומברג: אני בוועדת הרפורמה בבריאות הנפש ואני אעלה את זה שם.

מכלוף מיקי זוהר: אנחנו נבחן את הסוגיה.

<טל הרוש: אני הייתי בשירות לאומי.

<טל הרוש: כיום אני מנסה להשתלב בשוק החופשי אבל זה לא הולך לי.

<טל הרוש: אתם צריכים להוסיף משרות שמותאמות לאנשים עם מוגבלות כמו עבודות שגם אדם עם מוגבלות יכול לעשות, כמו עבודה של סריקה ותיוק, משרות שמותאמות במיוחד לאנשים עם מוגבלות.

<טל הרוש: חשוב שזה יהיה.

<טל הרוש: אני רוצה שיהיו לי אותן זכויות כמו שיש לבן אדם רגיל.

מכלוף מיקי זוהר: את צודקת.

מכלוף מיקי זוהר: צריך גם להתאים משרות.

מכלוף מיקי זוהר: אני רוצה לסכם את הדיון.

מכלוף מיקי זוהר: אנחנו כאן בכנסת ישראל מאוד מאוד קשובים לצרכים של אנשים עם מוגבלויות.

מכלוף מיקי זוהר: אגב, גם הכנסת עצמה מיישמת את זה הלכה למעשה ויש בכנסת עובדים עם מוגבלות.

מכלוף מיקי זוהר: אנחנו באמת מוקירים ומעריכים את העניין הזה וגם פועלים בו.

מכלוף מיקי זוהר: אבל אני חייב לומר שמדינת ישראל היא מדינה שיש בה המון אילוצים והמון סיטואציות לא תמיד צפויות ולכן המענה לא תמיד מגיע ולא תמיד הוא מגיע בזמן.

מכלוף מיקי זוהר: גם כשהוא מגיע, לפעמים הוא מגיע באיחור.

מכלוף מיקי זוהר: אבל לעולם לא יכולה להיות סיטואציה בה אנחנו נבחרי הציבור לא מתייחסים או לא קשובים לצרכים של האנשים עם מוגבלויות במדינה שלנו.

מכלוף מיקי זוהר: לכן אני כאן אומר באמת באחריות גדולה – ואני חושב שאני מייצג את כל הוועדה וגם את כנסת ישראל - שאנשים עם מוגבלויות הם נר לרגלינו ויש לזה חשיבות עליונה מבחינת החברה הישראלית לשלב אותם כמה שיותר כדי שירגישו חלק אינטגרלי מהחברה שלנו ולא כשונים.

מכלוף מיקי זוהר: אני מברך אתכם ומאחל לכם המון הצלחה ושנמשיך להתראות בנסיבות טובות וחיוביות.

מכלוף מיקי זוהר: תודה רבה.

מכלוף מיקי זוהר: הישיבה נעולה.